  Виталий Пронин   Галина Кулакова кылем даурысь 60-тӥ-80-тӥ аръёсы дуннеысь тужгес кужмоез куасэн бызьылӥсь вал.Удмуртия 29-тӥ апреле куасэн бызьылӥсьлэсь, 4 пол Олимпийской чемпионкалэсь Галина Кулаковалэсь 75 арессэ пусйыны дасяське. Та сярысь вераз мугорез кыдатон культурая, спортъя но егитъёсын ужан политикая министрлэсь ужзэ быдэсъясь Игорь Краснов.Дэри ёросысь культурая центре дано спортсменкаез сӥлы карыны вуозы спортысь ветеранъёс, эшъёсыз, ёросъёсысь тодмо но егит спортсменъёс. Галина Алексеевнаез ӟечкыланы лыктыны мылкыдзэ вераз ни Россиысь Куасэн бызьылонъя федерацилэн президентэз Елена Вяльбе, чаклало вуыны Россиысь Олимпийской комитетысь адямиос, озьы ик ӧтён лэземын Россиысь спортъя министрлы Павел Колобковлы.Галина Кулаковалы нимысьтыз кузьым дасяло шаерысьтымы нылпиос но. Соос пӧлын ялэмын «Лыжики-ижики» конкурс. Со улсын пиналъёс Г. Кулаковалы дасяло суредъёс, кылбуръёс, эссеос.Ангелина Снигирёва     